子駿運使八咏堂 寶峰亭
作者：文同
朝代：宋

paragraphs: 嘉陵抱江回，平衍出橫澨。
中間築雄壘，獨據兩川會。
行臺敞嚴府，磊砢北城外。
潭潭走群楹，直上巒嶺背。
危牆繚空闊，飛閣入茫昧。
上有寶峰亭，仰見白雲內。
岧嶢占孤絕，下與萬山對。
層檐動寥廓，曲檻枕闤闠。
主人從籃轝，晚興在公退。
心掩萬象遠，目引八極大。
鈎簾拂坐榻，隠几緩衣带。
詩書抉關鍵，筆硯産珠貝。
是時衆吏去，不敢呈計會。
雖然彼郡邑，原本窮利害。
自取金穀饒，無煩米鹽碎。
此地寄清襟，歲書從屢最。